मैंने जहीर से कुछ गुर सीखे : एंडरसन  
एंडरसन ने कहा कि उन्होंने भारत दौरे पर जहीर से सीखा कि गेंद को हाथ में कैसे छिपाया जाए ताकि बल्लेबाज को पता न चल सके कि यह कैसे स्विंग लेगी।
इंग्लैंड के तेज गेंदबाज जेम्स एंडरसन ने खुलासा किया है कि उन्होंने गेंद की स्विंग को बल्लेबाजों के लिए रहस्य बनाए रखने का गुर भारतीय गेंदबाज जहीर खान से सीखा है जिससे उनकी गेंदबाजी में काफी निखार आया।  इंग्लैंड के लिए एशेज श्रृंखला बरकरार रखने में अहम भूमिका निभाने वाले एंडरसन ने कहा कि उन्होंने 2008 के भारत दौरे पर जहीर से सीखा कि गेंद को हाथ में कैसे छिपाया जाए ताकि बल्लेबाज को पता ही नहीं चल सके कि यह कैसे स्विंग लेगी।  एंडरसन ने कहा, पिछली बार जब हम भारत में थे तो जहीर अपने हाथ में गेंद छिपाकर ऐसे फेंकता था कि बल्लेबाज उसकी स्विंग का अनुमान भी नहीं लगा पाते थे। मैंने उसी से सीखा। उन्होंने कहा कि कई अंतरराष्ट्रीय क्रिकेटरों को देखकर उन्होंने कई चीजें सीखी है जिससे उनके फार्म में सुधार आया है। उन्होंने मिरर से कहा, मैंने मोहम्मद आसिफ से भी बहुत कुछ सीखा। मसलन रफ्तार और स्विंग पर काबू कैसे किया जाता है और विविधता कैसे लाई जाए। एंडरसन ने कहा कि स्विंग, सीम और रिवर्स स्विंग में महारत हासिल करने के लिए रवैए में बदलाव जरूरी था।